Հայաստանը Ֆրանսայի հետ Լեզուագիտական Ուխտ մը կնքեց 2012‐ին, որ կը վերաբերի կրթական, մշակութային, դիւանագիտական եւ զբօսաշրջական ոլորտներուն։ 2015‐ին Երեւանի մէջ կայացաւ Եւրոպայի շրջանի ֆրանսախօս նախագահներուն համաժողովը։ 2017‐ին տեղի ունեցաւ ֆրանսերէն լեզուի միջազգային ողիմպիականը։ Իսկ այս տարի, Հոկտեմբեր 11‐ին եւ 12-ին, Ֆրանսախօսութեան ԺԷ. Գագաթնաժողովը պիտի գումարուի Երեւանի մէջ, որուն նպատակն է «միասին ապրիլ զօրակցութեամբ, մարդկայնական արժէքներու բաժանումով, տարբերութիւնները յարգելով, որպէս խաղաղութեան ու բարգաւաճման աղբիւր ֆրանսախօս տարածքին մէջ»։ Այսպէս՝ Հայաստանը, սկիզբը՝ փոքր ֆրանսասէր պետութիւն, յետոյ՝ ֆրանսախօս, յառաջիկայ ամիս պիտի դառնայ ֆրանսախօս աշխարհին կեդրոնը, եւ այդ առթիւ կարեւոր որոշումներ պիտի տրուին կազմակերպութեան ապագային մասին։